Lofpsalm 145: 2, 4, 12.
Psalm 65: 2.
Psalm 89: 10, 11.
Skriflesing: Hebreërs 10:1 - 18; Galasiërs 1:1 - 5; 1 Timoteus 1:15.
Teks: Hebreërs 10:5
Daar was 'n vergadering in die hemel waar besluit is dat ons verlos gaan word omdat Jesus met 'n menslike liggaam aarde toe gaan kom. Dit is nie vreemd nie. Die Bybel openbaar 'n paar sulke vergaderings tussen die Persone van God wanneer dit oor die mens gaan.
Met ons skepping was daar so 'n vergadering waaraan al die Persone van die Godheid deelgeneem het.
Die Bybel openbaar dat God gesê het:
Laat Ons mense maak na Ons beeld, na Ons gelykenis en laat hulle heers oor die visse van die see en die voëls van die hemel en die vee en oor die hele aarde en oor die diere wat op die aarde kruip. (Genesis 1:26).
Hierdie gedeelte in die Hebreërbrief openbaar die besluit van 'n soortgelyke vergadering.
God die Vader wou nie diereoffers of 'n graanoffer hê om die sondes van die mense te versoen nie.
Daar is toe besluit dat Jesus 'n menslike liggaam moet kry wat as 'n versoeningsoffer gebring moet word.
Hier staan selfs dat Christus met sy koms in die wêreld gesê het God vir Hom sy liggaam voorberei (1933AV) en gegee het 1983av):
Dit is nie diereoffer en graanoffer wat U wou hê nie, maar die liggaam wat U My gegee het.
Die Bybel openbaar ook die Here Jesus se aanvaarding van hierdie besluit wat in die hemel geneem is:
Toe het Ek gesê: Kyk, Ek kom - in die boekrol is dit van My geskrywe - om u wil te doen, o God. (v.7).
Die woorde is belangrik as ons die betekenis van die Here Jesus se intrede in ons wêreld wil verstaan, want dit openbaar dat Jesus Christus bereid was om self te kom en alles te doen wat die wil van God van Hom gevra het om die mense te versoen.
Die Here Jesus verwys daarna dat die boekrol (d.i. die Ou Testament) reeds vooruit geskryf het dat Hy gebore sou word en dat Hy sou sterf.
Hy verklaar in hierdie gedeelte onomwonde dat dit presies is waarvoor Hy gekom het: Hy het in die wêreld gekom om sy werk te voltooi en af te rond.
Hierdie gedeelte is 'n woordelikse aanhaling van Psalm 40:8 en 9.
Die skrywer van die Hebreërbrief voeg iets belangriks by wat nie in Psalm 40 staan nie: Hy neem die eerste weg om die tweede te stel. (Hebreërs 10:9).
Daarmee stel die Bybel dit duidelik dat die bedeling van sonde en die absolute veroordeling van God oor die mens wat daarmee gepaard gaan, nou verby is omdat die straf deur die Here Jesus in sy liggaam gedra is, sodat die toorn van God oor ons kan gaan lê.
Die Heilige Gees stel dit baie treffend:
Deur hierdie wil is ons geheilig deur die offer van die liggaam van Jesus, net een maal. (v.10).
Dieselfde ding staan ook op 'n ander plek in die Bybel geskryf:
Hy het self ons sondes in sy liggaam aan die kruis gedra. Daardeur is ons vir die sondes dood en kan ons lewe in gehoorsaamheid aan die wil van God. Deur sy wonde is julle genees (1 Petrus 2:24).
Dit is hoe dit gebeur dat die Here Jesus in 'n menslike liggaam op die aarde tussen ons gebore word.
Nadat Jesus weggevaar het, en die apostels sy opdrag uitgevoer het om kerke te stig, het God die Heilige Gees elke brief wat Hy vir ons laat skryf het, begin deur die genade en vrede van God oor ons te bevestig.
Genade is die bron waaruit vrede gebore word.
Genade is die vergewende guns wat God die Vader oor ons as sy kinders deur Jesus Christus beskik.
Vrede is nie net gemoedsrus nie.
Dit is om gebad te raak in God se genade en te voel hoe die heil van God se almag en nabyheid oor jou spoel.
In die brief aan die klomp kerke in die provinsie Galasië openbaar die Here baie helder hoe hierdie genade en vrede by ons uitkom. Daar staan geskryf:
Christus het Homself gegee vir ons sondes, sodat Hy ons kan uitred uit die teenwoordige bose wêreld, volgens die wil van onse God en Vader (1:4).
Die betekenis hiervan raak die Here Jesus se intrede in ons wêreld:
Toe die Here Jesus gebore is, het Hy Homself vir ons sondes gegee sodat ons uit hierdie goddelose wêreld verlos kan word.
Hierdie gedeelte ondertreeep ook dat Jesus se koms na die aarde toe die wil van God ons Vader was.
Die Here Jesus se intrede in ons wêreld preek dus twee dinge:
Die Here Jesus het met sy geboorte 'n volledig menslike liggaam aangeneem.
Daarom moes Hy in alle opsigte aan sy broeders gelyk word, sodat Hy 'n barmhartige en getroue Hoëpriester kon wees in die dinge wat in betrekking tot God staan, om die sondes van die volk te versoen. (Hebreërs 2:17).
As gevolg van hierdie gebeurtenis is ons as gelowiges geheilig, m.a.w. staan ons rein voor God.
Dit beteken dat ons deur die Here Jesus waarlik vry van sonde voor die aangesig van die Here kan gaan staan wanneer ons die dag in die ewige troonsaal moet verskyn.
Jesus het ons op 'n nuwe pad geplaas:
... op die nuwe en lewende weg wat Hy vir ons ingewy het deur die voorhangsel heen, dit is sy vlees... (Hebreërs 10:20).
Kyk nou hoe prakties is die betekenis van hierdie gebeurtenis. 'n Ou man skryf 'n bemoedigingsbrief aan 'n jong man wat dreig om moed te verloor:
Christus Jesus het in die wêreld gekom om sondaars te red, van wie ek die vernaamste is. (1 Timoteus 1:15).
Die Here Jesus het sondaars kom red!
Moenie moed verloor en dink die Here het jou afgeskryf oor jou sondes nie.
Paulus is so seker van sy saak dat hy byvoeg:
Dit is 'n betroubare woord en werd om ten volle aangeneem te word...
Die Heilige Gees gebruik die apostel Paulus se eie lewensgeskiedenis om vir ons te wys hoe diepgaande die evangelie van genade is.
Paulus se bekeringsgeskiedenis moet Timoteus, en natuurlik ons almal dit lees, dring om te verstaan hoeveel dank ons aan God verskuldig is.
Want deur die Here Jesus se koms in die wêreld het Hy ons uit die diepste dieptes van sondes en ellendes gaan haal.
Die Bybel sê die boodskap van versoening bestaan daarin dat God deur Christus die wêreld met Homself versoen het en die mense hulle oortredinge nie toereken nie (2 Korintiërs 5:19).
Daar is so geweldig baie krag in die versoening wat deur die Here Jesus bewerk is, dat ons dit nie altyd kan verstaan nie, omdat die dinge in ons lewe wat alles geraak word, so verspreid oor die volle spektrum van ons geestelike en liggaamlike bestaan dat ons tydens ons aardse lewe met baie moeite die volle inpak daarvan sal kan besef.
Daarby is daar dinge in die hemel gesê en beplan om hierdie verlossing oor ons 'n werklikheid te maak - dinge waarvan ons niks eers weet nie, en waarna die Bybel net baie terloops verwys, soos die uitspraak in ons teksvers dat God nie slagoffer en spysoffer wou hê nie. Hy het vir Jesus Christus 'n liggaam berei.
Dit was sodat God aan ons genade kon bewys.
Ons sou kon vra: "wat op die aarde het Jesus se liggaam met genade vir ons te doen?" Die Here laat dit in Paulus se lewe duidelik word wat die betekenis daarvan is dat Jesus in 'n menslike liggaam op die aarde versoening bewerk het tussen ons en God.
Ons ongeloof is daarmee in geloof verander.
Die effek wat dit het, is dat ons lewenstyl ook verander.
Paulus onthou dat hy 'n godslasteraar was.
Daarby was hy 'n vervolger van gelowiges en 'n geweldenaar.
Maar omdat hy genade gekry het, is hy verander sodat hy met diep verwondering besef dat God hom nie verwerp het nie, maar selfs 'n roeping in sy koninkryk gegee het.
Die beslistheid van die saak kom uit in die versekering wat hy ons gee dat die verlossing deur die Here Jesus Christus betroubaar is en sonder voorbehoud aanvaar moet word:
Christus Jesus het in die wêreld gekom om sondaars te verlos. (1 Timoteus 1:15).
Almal van ons se lewens is vol ervarings van sonde en van genade.
Van ons sondes leer die Bybel dat die gelowige daaraan sal dink en hom skaam.
Hy sal van skaamte nie weer jou mond oopmaak nie, want so staan daar:
Ek gaan My met jou versoen ten spyte van alles wat jy gedoen het, sê die Here HERE (Esegiël 16:63).
Almal wat die Here Jesus ken en in Hom glo met liggaam en siel, weet dat die genade wat Hy gee, ver bo die maat is. Die Here Jesus se genade doen iets aan 'n mens:
Dit vergewe ons ons sondes.
Andersyds verander dit ons innerlik: Dit laat ons liefhê, glo, en met die sonde breek.
Dit is eintlik roerend om te besef dat dit 'n ou man is wat hierdie woord skryf vir 'n jong man vir wie die twyfels en swaarkry van die lewe nog voorlê.
· As dit nie vir die feit was dat Jesus Christus vir sondaars gekom het nie, dan was daar in God se genade geen plek vir genade en barmhartigheid nie.
Dan was vergewing van sondes en versoening met God nie moontlik nie.
Teenoor die leegheid in 'n mens self, en die toekoms wat hy het wanneer hy in sonde verdwaal, skets die Here die vrug van die verandering deur die koms van die Here Jesus. Dit gee ons tydelike en ewige lewensverandering.
Deur Jesus Christus het God alles met Homself versoen.
Deur die bloed van sy Seun aan die kruis het Hy die vrede herstel.
Ons is ook baie kere ver van God af en vyandiggesind teenoor Hom - die sondige lewenswyse wat ons het, bewys dit.
Maar nou het Hy ons ook met Homself versoen deurdat sy Seun as mens gesterwe het om ons te heilig, sonder smet en onberispelik voor Hom te stel. (Kolossense 1:20 - 22).
Slotpsalm 118: 14.
Datum: 15 Junie 2003